Leon Coetzee onskuldig bevind aan moord by kompleksArgieffoto van Leon Coetzee. (Foto: Skermskoot/SABC-video) Leon Coetzee (54) het uit selfverdediging opgetree toe hy in April verlede jaar vir Themba Thabethe met ’n mes in ’n woonkompleks in die noorde van Pretoria doodgesteek het. Só het waarnemende regter Kobus Burger Vrydag in die Pretoriase hooggeregshof beslis kort voordat hy Coetzee onskuldig bevind het op aanklag van moord. Coetzee en Thabethe was albei inwoners van ’n woonkompleks in Montana toe Thabethe die aand van 26 April 2021 Coetzee se vrou oor ’n oënskynlike rassistiese boodskap op ŉ Whatsapp-groep vir inwoners van dié kompleks gekonfronteer het. Coetzee is nié op die groep nie en het ook nie die boodskap gestuur nie. ŉ Konfrontasie tussen Coetzee en Thabethe het nietemin gevolg. Thabetha het drie steekwonde tydens die konfrontasie opgedoen en is vyf dae later op 1 Mei in die Montana-hospitaal dood. Burger het egter nou meer as ’n jaar later bevind dat Coetzee nié onwettig opgetree het nie, maar bloot uit noodweer aangesien Thabetha die aggressor was toe hy die aand by die Coetzee-egpaar se huis opgedaag het. Themba Thabethe se broers Dan Nkosi en Morris Thabethe ná die uitspraak. (Foto: Tania Heyns/Maroela Media) Familielede van Thabethe en lede van onder meer die EFF was vanoggend hoogs ontsteld oor die uitspraak. Die familie het aan verslaggewers gesê hulle is teleurgesteld in die uitspraak, maar nie verbaas nie. “Dit is jammer dat ons op 26 Augustus 2022 nog in ’n land leef waar die regstelsel nie aan die kant van swart mense is nie,” het Thabethe se vrou, Azola, gesê. Die familie beplan om te appelleer. Hou Maroela Media dop vir meer oor die uitspraak.